KIRJALLINEN KYSYMYS E-2843/97 komissiolle esittäjä(t): Klaus-Heiner Lehne (PPE) (11. syyskuuta 1997)

Aihe: Polkumyynnin vastainen asetus, joka koskee Kiinan kansantasavallasta peräisin olevia polkupyörän osia

Neuvoston asetuksella (EY) 71/97 ((EYVL L 16, 18.1.1997, s. 55. )) ja komission asetuksella (EY) 88/97 ((EYVL L 17, 21.1.1997, s. 17. )) laajennettiin Kiinan kansantasavallasta peräisin olevien polkupyörien tullia koskemaan myös polkupyörän osien tuontia. Vaikka komission tutkimus käsittikin pelkästään kokonaisten ja esikokoonpantujen polkupyörän osien (komponenttien) tuonnin, tullin kiertämisen estämiseksi tullia on kannettu myös yksittäisistä polkupyörän osista. Tämä johtaa siihen, että polkumyyntitullia koskeva asetus kattaa Kiinan kansantasavallasta polkupyörän osia tuovat eurooppalaiset tuojat, vaikka heidän toimintansa ei täyttäisikään kiertämisen tunnusmerkkejä ja vaikka he eivät olleet osallisina komission tekemässä tutkimuksessa.

Komissio on varannut kokoonpanosta vastaaville yrityksille mahdollisuuden saada vapautuksen tästä erityisestä tullista, mutta polkupyörän osien tuojia koskee nk. erityistä käyttötarkoitusta koskeva menettely heidän asioidessaan kansallisten tulliviranomaisten kanssa. Käytäntö on osoittanut, että erityistä käyttötarkoitusta koskeva menettely on täysin käyttökelvoton ja johtaa tavaroiden vapaan liikkuvuuden rajoituksiin yhteisössä sekä eurooppalaisen alihankkijateollisuuden markkinaosuuksien huomattaviin menetyksiin.

Polkumyynnin vastaisilla toimenpiteillä on tarkoitus suojata eurooppalaisia yrityksiä, mutta edellä mainittujen toimenpiteiden vaikutus on päinvastainen, sillä ne johtavat keskisuuren alihankkijateollisuuden katoamiseen.

1. Milloin komissio aikoo muuttaa edellä mainitun asetuksen koskemaan vain sellaisia yrityksiä, joiden toiminta täyttää kiertämisen tunnusmerkit?

2. Mitä mieltä komissio on sellaisten eurooppalaisten yritysten tilanteesta, jotka tuovat polkupyörän osia Kiinan kansantasavallasta ja jotka ovat asianomaisten asetusten vuoksi menettäneet huomattavan osan markkinaosuuksistaan?

Komission jäsenen Leon Brittanin komission puolesta antama vastaus (28. lokakuuta 1997)

Asetuksen (EY) 703/96 ((EYVL L 98, 19.4.1996. )) 1 artiklan mukaisesti toimenpiteiden kiertämistä koskeva tutkimus, joka johti asetuksien (EY) 71/97 ((EYVL L 16, 18.1.1997. )) ja 88//97 ((EYVL L 17, 21.1.1997. )) antamiseen, koski CN-koodeihin 8714 91 10 - 8714 99 90 kuuluvia polkupyörien osia, eikä siis rajoittunut pelkästään kokoonpantuihin polkupyöriin. Tämä menettely koski polkupyörien kokoajien lisäksi erityisesti asianomaisia maahantuojia, joista vain yksi osallistui aktiivisesti tutkimukseen asetuksessa (EY) 703/96 säädettyyn määräpäivään mennessä. Kun osoitettiin toteen, että Kiinan kansantasavallasta peräisin olevien polkupyörien tuontiin sovellettavaa polkumyyntitullia kierrettiin tuomalla yhteisöön polkupyörän osia, komissio laajensi tullin koskemaan kyseistä alkuperää oleviin polkupyörän perusosiin asetuksella (EY) 71/97. Asetuksessa (EY) 88/97 perustettiin laaja vapautusjärjestelmä tuontitavaroille, jotka eivät täytä kiertämisen tunnusmerkkejä. Koska vapautusjärjestelmää voidaan soveltaa perusasetuksen [asetus (EY) 384/96 ((EYVL L 56, 6.3.1996. ))] 13 artiklan mukaisesti ainoastaan polkupyöriä kokoaviin tai niitä valmistaviin yrityksiin, vapautus laajennetusta polkumyyntitullista voidaan myöntää vain valmistajien omaan käyttöön tarkoitetuille tuontitavaroille.Muiden yritysten on mahdollista saada vapautus, jos polkupyörän osia käyttävät sellaiset polkupyöriä kokoavat yritykset, jotka eivät kierrä voimassa olevaa polkumyyntitullia. Tätä toimea tarkkaillaan erityistä käyttötarkoitusta koskevan, hyvin tehokkaan tullimenettelyn yhteydessä.Sen ansiosta tavaroita voidaan tarkkailla niiden vapaaseen liikkeeseen luovutukseen saakka ja, jopa tässä tapauksessa, luopua polkumyyntitullin kantamisesta. Jäsenvaltioiden välisessä kaupassa käytetään T5 -valvontalomaketta.

Koska kyseessä on ensimmäinen menettely, jonka yhteydessä on otettu käyttöön perusasetuksen 13 artiklan mukaisesti samankaltaisten tavaroiden osien tuomista yhteisöön koskeva polkumyyntitulli ja jonka yhteydessä on kehitetty edellä kuvailtu vapautusmenettely, on erityisen mielenkiintoista analysoida ja arvioida tämän toimenpiteen tarkoitus ja tehokkuus. Kyseessä olevat maahantuojat ja alihankkijat ovat jo voineet esittää näkemyksensä komissiolle, joka haluaisi kuulla myös muiden asianomaisten osapuolten mielipiteen. On käytettävä hyväksi tilastotietoja ja otettava huomioon jäsenvaltioiden kokemukset.

1. Asetusten (EY) 71/97 ja 88/97 hyväksymisen mahdollisesta tarpeellisuudesta voidaan päättää vasta kyseisen analyysin jälkeen.

2. Koska kyseinen anlyysi ei ole vielä valmis, tässä vaiheessa ei ole mahdollista antaa mielipidettä polkupyörän osien maahantuojien tilanteesta (mahdolliset markkinaosuuksien menetykset ja niiden syyt.).